**የጉምሩክ ታሪፍ ደንብ ሁለተኛ መደብ (ሀ) አጠቃቀም**

**መመሪያ ቁጥር 45/2008ን ለማሻሻል የወጣ መመሪያ**

የጉምሩክ ታሪፍ ደንብ ሁለተኛ መደብ (ሀ) አጠቃቀም መመሪያ ቁጥር 45/2008 (ን) ማሻሻል አስፈላጊ ሆኖ በመገኘቱ፣

መመሪያው ከዚህ እንደሚከተለው ተሻሽሏል፡፡

**1. አጭር ርዕስ**

ይህ መመሪያ "የጉምሩክ ታሪፍ ደንብ ሁለተኛ መደብ (ሀ) አጠቃቀም መመሪያ ቁጥር 45/2008ን ለማሻሻል የወጣ መመሪያ" ተብሎ ሊጠቀስ ይችላል፡፡

**2. ማሻሻያ**

የጉምሩክ ታሪፍ ደንብ ሁለተኛ መደብ (ሀ) አጠቃቀም መመሪያ ቁጥር 45/2008 እንደሚከተለው ተሻሽሏል፡፡

1. አንቀጽ 2(ረ) ተሠርዞ በሚከተለው አዲስ አንቀጽ 2(ረ) ተተክቷል፡፡

ረ/ "የምስክር ወረቀት ሰጪ አካል" ማለት የኢንዱስትሪ ሚኒስቴር፣ የእርሻና የተፈጥሮ ሀብት ሚኒስቴር ወይም ሚኒስቴሩ የሚወክለው ሌላ ማንኛውም አካል ነው፡፡

2. አንቀጽ 2 (ወ) ተሠርዟል፡፡

3. አንቀጽ 2(ዘ) እና (ዠ) እንደቅደም ተከተላቸው አንቀጽ 2(ወ) እና (ዘ) ሆነዋል፡፡

4. አንቀጽ 6 ተሰርዞ በሚከተለው አዲስ አንቀጽ 6 ተተክቷል፡፡

**6. የምስክር ወረቀት የሚያሰጥ መስፈርት**

የምስክር ወረቀት ሰጪው አካል አምራቹ የሚያከናውናቸው ሥራዎች በአንቀጽ አምስት መሰረት የጉምሩክ ታሪፍ ሁለተኛ መደብ (ሀ) ተጠቃሚ ለመሆን የማያስችሉ ያለመሆናቸውን ካረጋገጠ በኋላ የተጨማሪ እሴት መጣኔውን በአባሪ ሠንጠረዡ ላይ በተዘረዘረው መሰረት በመገምገም የኢንዱስትሪ ንዑስ ዘርፉን የተጨማሪ እሴት መጣኔ መስፈርት ሙሉ ለሙሉ ለሚያሟላ አምራች የጉምሩክ ታሪፍ ሁለተኛ መደብ (ሀ) ተጠቃሚ መሆን የሚያስችል የተጠቃሚነት የምስክር ወረቀት ይሰጠዋል፡፡

5. አንቀጽ 7 ተሠርዞ በሚከተለው አዲስ አንቀጽ 7 ተተክቷል፡፡

**7. የታሪፍ አንቀጽ ለውጥ**

የምስክር ወረቀት ሰጪው አካል አመልካቹ የተሰማራበት ሥራ ከላይ በአንቀጽ አምስት ከተዘረዘሩት ውስጥ ያለመሆኑን በማረጋገጥ እና አስፈላጊ ሆኖ ከተገኘ ብቻ ጥያቄውን በታሪፍ አንቀጽ ለውጥ መስፈርት መሠረት ይገመግማል፡፡ በዚህ አንቀጽ መሠረት በጉምሩክ ታሪፍ ሁለተኛ መደብ (ሀ) የታሪፍ ማበረታቻ ተጠቃሚ ለመሆን፡-

ሀ/ የታሪፍ አንቀጽ ለውጥ ለማምጣት የምርት ሂደት ተከናውኖባቸው በመጨረሻ የሚገኘውን ምርት የሚያስገኙ ወደሀገር ውስጥ የሚገቡ ግብዓቶች የሚመደቡበት የታሪፍ አንቀጽ በመጨረሻ የሚገኘው የምርት ውጤት ከሚመደብበት የታሪፍ አንቀጽ በተለየ የታሪፍ አንቀጽ ላይ የሚመደቡ መሆን አለባቸው፡፡

ለ/ የምርት ሂደት ተከናውኖባቸው በመጨረሻ የሚገኘውን ምርት ከሚያስገኙ ግብዓቶች ውስጥ አንዳቸው እንኳን በመጨረሻ የሚገኘው የምርት ውጤት የሚመደብበት የታሪፍ አንቀጽ ላይ የሚመደቡ ከሆነ የታሪፍ አንቀጽ ለውጥ እንደተደረገ ስለማይቆጠር የታሪፍ ማበረታቻው ተጠቃሚ መሆን አያስችልም፡፡

ሐ/ ፈቃድ ሰጪው አካል በታሪፍ አንቀጽ ለውጥ መስፈርት መሠረት የጉምሩክ ታሪፍ ሁለተኛ መደብ ጥያቄዎችን ለመገምገም የምርቶችንና የግብዓቶችን የታሪፍ አመዳደብ በተመለከተ የባለሥልጣኑን መ/ቤት የሙያ እገዛ ሊጠይቅ ይችላል፡፡

መ/ የባለሥልጣን መ/ቤቱ በፈቃድ ሰጪው አካል የምርቶቹን እና የግብዓቶቹን የታሪፍ አመዳደብ በተመለከተ የሙያ እገዛ ሲጠየቅ ፈጣን ምላሽ የመስጠት ግዴታ አለበት፡፡

6. አንቀጽ 25(ለ) ተሰርዞ በሚከተለው አዲስ አንቀጽ 25(ለ) ተተክቷል፡፡

ለ/ ማንኛውም ነባር የጉምሩክ ታሪፍ ሁለተኛ መደብ(ሀ) ተጠቃሚ አምራች ድርጅት መመሪያው እስከሚፀናበት መስከረም 2/2009 ዓ.ም ድረስ በመመሪያው መሠረት አስፈላጊ የሆኑትን ቅድመ ሁኔታዎች በማሟላት የተጠቃሚነት የምስክር ወረቀት በማግኘት ለባለሥልጣን መሥሪያ ቤቱ ማቅረብ አለበት፡፡

**3. መመሪያው የሚፀናበት ጊዜ**

የጉምሩክ ታሪፍ ደንብ ሁለተኛ መደብ (ሀ) አጠቀቀም መመሪያ ቁጥር 45/2008 ተፈፃሚ የሚሆንበት ጊዜ መስከረም 2 ቀን 2009 ዓ.ም. ጀምሮ እንዲሆን ተራዝሟል፡፡

አዲስ አበባ ሰኔ 23 ቀን 2008 ዓ.ም.

አብዱልአዚዝ መሐመድ

የገንዘብና ኢኮኖሚ ትብብር ሚኒስትር